疇昔篇
作者：駱賓王
朝代：唐

paragraphs: 少年重英俠，弱歲賤衣冠。
既託寰中賞，方承膝下歡。
遨遊灞水曲，風月洛城端。
且知無玉饌，誰肯逐金丸。
金丸玉饌盛繁華，自言輕侮季倫家。
五霸爭馳千里馬，三條競騖七香車。
掩映飛軒乘落照，參差步障引朝霞。
池中舊水如懸鏡，屋裏新妝不讓花。
意氣風雲倏如昨，歲月春秋屢回薄。
上苑頻經柳絮飛，中園幾見梅花落。
當時門客今何在？疇昔交朋已疎索。
莫教憔悴損容儀，會得高秋雲霧廓。
淹留坐帝鄉，無事積炎涼。
一朝披短褐，六載奉長廊。
賦文慙昔馬，執戟歎前揚。
揮戈出武帳，荷筆入文昌。
文昌隱隱皇城裏，由來奕奕多才子。
潘陸詞鋒駱驛飛，張曹翰苑縱橫起。
卿相未曾識，王侯寧見擬。
垂釣甘成白首翁，負薪何處逢知己？
判將運命賦窮通，從來奇舛任西東。
不應永棄同芻狗，且復飄颻類轉蓬。
容鬢年年異，春華歲歲同。
榮觀未盡禮，徇主欲申功。
脂車秣馬辭鄉國，縈轡西南使邛僰。
玉壘銅梁不易攀，地角天涯眇難測。
鶯囀蟬吟有悲望，鴻來雁度無音息。
陽關積霧萬里昏，劍閣連山千種色。
蜀路何悠悠，岷峯阻且修。
回腸隨九折，迸淚連雙流。
寒光千里暮，露氣二江秋。
長途看束馬，平水且沈牛。
華陽舊地標神制，石鏡蛾眉真秀麗。
諸葛才雄已號龍，公孫躍馬輕稱帝。
五丁卓犖多奇力，四士英靈富文藝。
雲氣橫開八陣形，橋形遙分七星勢。
川平煙霧開，遊戲錦城隈。
墉高龜望出，水淨雁文回。
尋姝入酒肆，訪客上琴臺。
不識金貂重，偏惜玉山頹。
他鄉冉冉消年月，帝里沈沈限城闕。
不見猿聲助客啼，唯聞旅思將花發。
我家迢遞關山裏，關山迢遞不可越。
故園梅柳尚餘春，來時勿使芳菲歇。
解鞅欲言歸，執袂愴多違。
北梁俱握手，南浦共沾衣。
別情傷去蓋，離念惜徂輝。
知音何所托，木落雁南飛。
回來望平陸，春來酒應熟。
相將菌閣臥青溪，且用藤杯泛黃菊。
十年不調爲貧賤，百日屢遷隨倚伏。
祗爲須求負郭田，使我再干州縣祿。
百年鬱鬱少騰遷，萬里遙遙入鏡川。
涘江拂潮衝白日，淮海長波接遠天。
叢竹凝朝露，孤山起暝煙。
賴有邊城月，常伴客旌懸。
東南美箭稱吳會，名都隱軫三江外。
塗山執玉應昌期，曲水開襟重文會。
仙鏑流音鳴鶴嶺，寶劍分輝落蛟瀨。
未看白馬對蘆芻，且覺浮雲似車蓋。
江南節序多，文酒屢經過。
共踏春江曲，俱唱采菱歌。
舟移疑入鏡，棹舉若乘波。
風光無限極，歸檝礙池荷。
眺聽烟霞正流眄，即從王事歸艫轉。
芝田花月屢裴回，金谷佳期重遊衍。
登高北望嗤梁叟，憑軾西征想潘掾。
峯開華岳聳疑蓮，水激龍門急如箭。
人事謝光陰，俄遭霜露侵。
偷存七尺影，分沒九泉深。
窮途行泣玉，憤路未藏金。
茹荼空有歎，懷橘獨傷心。
年來歲去成銷鑠，懷抱心期漸寥落。
挂冠裂冕已辭榮，南畝東臯事耕鑿。
賓階客院常疏散，蓬徑柴扉終寂寞。
自有林泉堪隱棲，何必山中事丘壑。
我住青門外，家臨素滻濱。
遙瞻丹鳳闕，斜望黑龍津。
荒衢通獵騎，窮巷抵樵輪。
時有桃源客，來訪竹林人。
昨夜琴聲奏悲調，旭旦含顰不成笑。
果乘驄馬發囂書，復道郎官稟綸誥。
冶長非罪曾縲絏，長孺然灰也經溺。
高門有閱不圖封，峻筆無聞歛敷妙。
適離京兆謗，還從御史彈。
炎威資夏景，平曲況秋翰。
畫地終難入，書空自不安。
吹毛未可待，搖尾且求餐。
丈夫坎壈多愁疾，契闊迍邅盡今日。
慎罰寧憑兩造辭，嚴科直挂三章律。
鄒衍銜悲繫燕獄，李斯抱怨拘秦桎。
不應白髮頓成絲，直爲黃沙暗如漆。
紫禁終難呌，朱門不易排。
驚魂聞葉落，危魄逐輪埋。
霜威遙有厲，雪[枉]遂無階。
含冤欲誰道，飲氣獨居懷。
忽聞驛使發關東，傳道天波萬里通。
涸鱗去轍還遊海，幽禽釋網便翔空。
舜澤堯曦方有極，讒言巧佞儻無窮。
誰能跼迹依三輔，會就商山訪四翁。